Сьвята-Пакроўская царква (Ятвеск)

Сьвя́та-Пакро́ўская царква́ — мураваны праваслаўны храм на хутары Ятвеск Сьвіслацкага раёну Гарадзенскай вобласьці. Гісторыя Пасьля падаўленьня паўстаньня 1863—1864 гадоў пад кіраўніцтвам Кастуся Каліноўскага за ўдзел у ім маёнтак Ятвеск, якім валодаў Ляскоўскі, быў перададзены царскаму генэрал-маёру Булгарыну. Булгарын вырашыў пабудаваць тут праваслаўны храм. 9 жніўня 1865 году быў гатовы праект будынку. З-за недахопу сродкаў у 1877 годзе быў зроблены новы праект, у якім спрасьцілі званіцу і адмовіліся ад чатырох купалаў па вуглах. Будынак храма быў пабудаваны ў 1879 годзе з чырвонай цэглы. У 1961 годзе будынак быў перададзены мясцоваму калгасу пад склад, у якім захоўвалі калійныя ўгнаеньні. У 1993 годзе будынак вярнулі вернікам. Архітэктура Храм складаецца з прытвору са званіцай і паўкруглай апсідай. Званіца аднаярусная, васьмерыковая, завершаная шатром. Царква накрытая чатырохсхільным дахам. Аконныя праёмы арачныя, здвоеныя, з паўкалёнамі па баках і плястычна распрацаваным цыбулепадобным заканчэньнем. Дэкор фасадаў уключае арнамэнтальныя паясы, вугольныя лапаткі, нішы. У інтэр’еры перакрыцьце трапезнай плоскае, у асноўным аб’ёме крыжападобнае скляпеньне. Паміж імі арачны праём. У алтарнай частцы разьмешчаны драўляны іканастас. Крыніцы Вонкавыя спасылкі Сьвята-Пакроўская царква (рас.) на Глёбус Беларусі